A Miami Dolphins és a Houston Texans meccse nyitotta az NFL nyolcadik fordulóját magyar idő szerint péntek hajnalban, és elég látványosra sikerült a forduló nyitánya: a Texans 42-23-ra nyert úgy, hogy a houstoniak irányítója, Deshaun Watson öt touchdownt passzolt eladott labda nélkül.

Ezzel Watsonnak NFL-pályafutása első 15 meccsén 30 touchdownja van, amivel a harmadik Kurt Warner (36) és Dan Marino (32) mögött, másrészt pedig az első két szezonjában másodszor hozott össze 5 touchdownos meccset, erre a Super Bowl-érában, vagyis az elmúlt 52 évben nem volt még példa.

A 65 pontot hozó meccs talán leglátványosabb jelenete az volt, ahogy a Miami Dolphins – igaz, akaratlanul – bevezette a flippert az amerikaifutballba. A harmadik negyed végén még menedzselhető hátrányban volt a Dolphins, de elég fontos helyzetben, harmadik és 11-nél támadtak a saját térfelükről 28-17-es állásnál. Brock Osweiler némi elmozgás után passzolt az üres területre futó Jakeem Grant felé, csakhogy Grant nem tudta megtartani a labdát Justin Reid azonnali ütközése miatt.

A felpattanó labda Natrell Jamerson sisakján pattant tovább olyan szerencsésen, hogy a Dolphins szempontjából előre ment, ráadásul pont DeVante Parker felé, aki meg is fogta azt, és a Houston térfelének közepéig jutott a végül 46 yardos passznak beírt játékkal.

A támadást mezőnygóllal fejezte be a Dolphins, amivel 28-20-ra szépítettek, de a Texans még a negyed vége előtt elhúzott egy újabb touchdownnal, majd már nem is engedte, hogy a lefújásig szorossá váljon a meccs. Győzelmével a Texans 5-3-as mérleggel vezeti csoportját, a Miami 4-4-gyel második a saját divíziójában.

Eredmény

Miami Dolphins-Houston Texans 23-42